Thomas Nielsen fra Læsø blev irriteret. Og så blev han irriteret over, at han ikke gjorde noget ved det, han blev irriteret over. Så nu gør han noget.

- Jeg blev irriteret over al den plastik. Og så blev jeg irriteret på mig selv, fordi jeg ikke samlede det op. Og så begyndte jeg at samle skrald. Så kort er fortællingen om 38-årige Thomas Nielsens baggrund for at starte sin skraldesamling. Egentlig ville Thomas bare gerne samle rav, ligesom han altid har gjort, når han har været på Læsø som barn. Nu bor han fast på den nordjyske ø i Kattegat, og på en af sine ravture fik han nok. - Projektet er helt simpelt: At rydde op. Længere er den ikke, siger Thomas Nielsen til TV2 Nord og fortsætter: - Jeg kiggede efter rav, men nu kigger jeg efter skrald. Købmandsnet og waders Missionen startede i november 2019, og Thomas Nielsen har siden brugt 4-6 timer ugentligt på at tage ud til de steder på øen, hvor der typisk skyller skrald ind fra havet. - Jeg har et købmandsnet og en gribetang, og så går jeg bare og fylder i. I bilen har jeg waders og en kuffertvægt, så jeg kan veje dagens fangst. Thomas finder lidt af hvert på sine ture - udover de velkendte plasticflasker. Medicinpakker, jagtpatroner, kanyler, dæk og elpærer. - Det er for dyrenes og naturens skyld. Det er jo også pisse grimt. Thomas har været i gang med projektet i seks måneder. Han kalder sig ’ifyouseedontletitbe’ (oversat: hvis du ser, så lad det ikke ligge) og holder Læsø ren. - Det er en ø. Så man går hele vejen rundt og samler. Når man kommer tilbage, er der skyllet noget nyt ind. Og så går man en runde igen. #ifyouseedontletitbe Thomas har efter seks måneders skraldesamling, ifølge ham selv, ’tyndet ud i det’. Der skyller ikke meget skrald op fra havet, når det ikke blæser. - Skrald og rav blæser ind det samme sted. Jeg ved, hvor det ligger, og hvor det skyller op. På Instagram deler Thomas ofte billeder fra sine ture. Her kan man følge processen på profilen ’ifyouseedontletitbe’. Han delte forleden dette billede: Thomas har på seks måneder samlet 560 kilo skrald langs kysten på Læsø. - Det vil jeg gerne bruge tid på. Jeg synes, det er fedt. Det er en af de ting, jeg virkelig føler giver mening. Det er vigtigt for Thomas at påpege, at han godt ved, at han ikke er den eneste, der har set vigtigheden i formålet med at holde naturen ren. - Folk kan jo godt set meningen med det. Hvis man lige tager sig tid til at samle lidt op, gør man en forskel. Det er her, jeg kan gøre en forskel. Han vil hverken sende løftede pegefingre eller det, der er værre til dem, der smider skrald eller glemmer at rydde op. - Jeg er ligeglad med, hvad andre gør. Du kan gå lige foran og smide noget, og så samler jeg det bare op. Måske tænker jeg, du er en nar, men jeg kan ligeså godt samle det op. Det her er mit bidrag. Målet var 500 kilo. Nu er det 1 ton. Og det mener Thomas Nielsen fra Læsø nok skal lykkes, selvom det kommer til at tage noget længere tid, end de første 500 kilo gjorde. Øen er nemlig temmelig ren nu, ifølge Thomas Nielsen. - Hvis du skal holde ferie her på Læsø i år, kan du roligt tage på stranden. Der er eddermame rent. Det har jeg sørget for, siger Thomas Nielsen, inden han på nordjysk facon påskønner alle de andre, der også er med til at holde øen ren. - Jeg fjerner det, jeg ser.